SKRIFTLIG FORESPØRGSEL E-3701/01

af Jonas Sjöstedt (GUE/NGL) til Kommissionen

(17. januar 2002)

Om: Genoplivning af samarbejdsaftalen mellem EU og Pakistan

I slutningen af oktober 2001 besøgte Tysklands forbundskansler, Gerhard Schröder, Pakistan. Han hævdes da at have lovet, at samarbejdsaftalen med Pakistan skulle genoplives (den blev lagt på is, da Pervez Musharraf tog magten i Pakistan). Der er stillet forslag om, at Pakistan allerede nu skal kunne begynde at eksportere tekstilvarer til EU uden kvotebegrænsninger.

Kan Kommissionen redegøre for situationen i dag, for så vidt angår samarbejdsaftalen med Pakistan, og for, hvilke ændringer der skal ske, for så vidt angår samhandelen mellem Unionen og Pakistan?

Svar afgivet på Kommissionens vegne af Pascal Lamy

(15. februar 2002)

Der blev den 24. november 2001 i Islamabad undertegnet en tredjegenerations samarbejdsaftale mellem Fællesskabet og Den Islamiske Republik Pakistan af præsident Pervez Musharraf, premierminister Guy Verhofstadt og formanden for Kommissionen. Med den nye aftale udvides samarbejdet mellem de to parter betydeligt, ikke blot på traditionelle områder som samarbejde om handel, økonomi og udvikling, men også nye vigtige områder som miljø, industri og tjenesteydelser, videnskab og teknologi, regionalt samarbejde samt narkotika og hvidvaskning af penge. Der er ikke knyttet nogen finansprotokol til aftalen.

Det varer endnu et par uger, før aftalen kan træde i kraft, da de to parter skal fuldføre de nødvendige procedurer. Der er ingen direkte forbindelse mellem aftalens undertegnelse og de handelsforanstaltninger, som det ærede medlem henviser til. Sidstnævnte blev foreslået af Kommissionen og godkendt af Rådet som reaktion på krisen i regionen omkring Afghanistan.

Behovet for at hjælpe Pakistan blev drøftet i Rådet (almindelige anliggender) den 8. oktober 2001. Kommissionen tog straks sagen op og foreslog handelsforanstaltninger på to fronter: told [nultold for beklædningsgenstande, idet Pakistan blev føjet til listen over lande med adgang til fordelene i forbindelse med narkotikaordningen under den generelle præferenceordning (GSP) fra 1. januar 2002] og toldkontingenter [en forhøjelse på 15 % i henhold til den bilaterale aftale, der blev paraferet den 15. oktober 2001].

Narkotikaordningen betyder toldfri adgang for alle industrivarer, der er omfattet af den generelle GSP-ordning(1), og for mange landbrugsprodukter, hvoraf nogle ikke indgår i den generelle ordning. Præferencebehandlingen gælder imidlertid ikke sektorer, for hvilke der anvendes en graduering. Det er for Pakistans vedkommende tilfældet med læder og tekstilvarer, men ikke beklædningsgenstande.

Ifølge aftalen(2) har Fællesskabet forhøjet alle pakistanske kontingenter for 2001 med 15 %. Efter denne forhøjelse vil kontingentniveauerne for 2002 til 2004 blive beregnet på basis af dette nye grundniveau for 2001. Pakistan bandt på sin side den 17. december 2001 i Verdenshandelsorganisationen (WTO) sine toldsatser for tekstilvarer på et niveau, der generelt er 10 procentpoints lavere end de gældende toldsatser ved begyndelsen af 2001, hvor forhandlingerne blev indledt. Pakistan har også givet tilsagn om ikke at ville indføre ikke-toldmæssige hindringer.

(1) Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004, EFT L 346 af 31.12.2001.

(2) Rådets afgørelse af 17. december 2001 om undertegnelse på Fællesskabets vegne af en aftale i form af et aftalememorandum mellem Det Europæiske Fællesskab og Den Islamiske Republik Pakistan om overgangsordninger for adgangen til markederne for tekstilvarer og beklædningsgenstande og om midlertidig anvendelse heraf, EFT L 345 af 29.12.2001.